Drie buitelanders by Beitbrug vas oor springstofDie polisie het op onder meer springpatrone beslag gelê. (Foto: SA Polisie) Twee mans en ŉ vrou is Woensdag in die vroeë oggendure by die Beitbrug-grenspos in Limpopo aangekeer nadat hulle glo onwettig in die besit van kommersiële springstof betrap is. Weermaglede het die polisie ontbied nadat hulle die drie verdagtes, almal buitelanders, naby die weermag se basis opgemerk het. Die drie was van Zimbabwe na Suid-Afrika onderweg en het ŉ rugsak en twee reistasse by hulle gehad. Die drie is na die Musina-polisiestasie geneem waar hulle bagasie deursoek en die springstof gevind is, sê brig. Motlafela Mojapelo, polisiewoordvoerder. Lede van die polisie se springstofeenheid op die dorp het dit geïdentifiseer as ses rolle ontstekingskoord, 50 eenhede doppielonte en kabels, en 65 eenhede springpatrone. Lt.genl. Thembi Hadebe, provinsiale polisiehoof, het die samewerking tussen die polisie en die weermag geloof. Van die koord waarop die polisie beslag gelê het. (Foto: SA Polisie) “Springstof soos dié is in die verlede al in OTM-aanvalle op sommige plekke in die provinsie gebruik en die inhegtenisneming van die verdagtes gaan moontlik die polisie help om dié soort misdaad hok te slaan,” sê Hadebe. Die drie verdagtes, tussen 31 en 33 jaar oud, verskyn binnekort in die Musina-landdroshof op aanklagte van die onwettige besit en smokkel van springstof.